b'\n_START_ARTICLE_\nSan Antonio (Texas)\n_START_SECTION_\nSijainti ja ilmasto\n_START_PARAGRAPH_\nSan Antonion pinta-ala on 1\xc2\xa0208,83 neli\xc3\xb6kilometri\xc3\xa4, ja siit\xc3\xa4 maata on 1\xc2\xa0193,81 ja vett\xc3\xa4 15,02 neli\xc3\xb6kilometri\xc3\xa4. Kaupunki sijaitsee Texasin keskiosien etel\xc3\xa4reunalle Edwardsin yl\xc3\xa4tasangon ja Meksikonlahden rannikkotasankojen v\xc3\xa4lisell\xc3\xa4 alueella. Kaupungin korkeus vaihtelee noin 160 metrist\xc3\xa4 noin 300 metriin._NEWLINE_San Antonio sijaitsee l\xc3\xa4ntisen puolikuivan ja it\xc3\xa4isen kosteamman ilmaston v\xc3\xa4liss\xc3\xa4. Siit\xc3\xa4 syyst\xc3\xa4 vuosittaiset sadem\xc3\xa4\xc3\xa4r\xc3\xa4t vaihtelevat huomattavasti, mutta keskim\xc3\xa4\xc3\xa4rin vuodessa sataa noin 735 millimetri\xc3\xa4. Vuotuinen sadem\xc3\xa4\xc3\xa4r\xc3\xa4 voi kuitenkin j\xc3\xa4\xc3\xa4d\xc3\xa4 vain 250 millimetriin tai kasvaa jopa 1\xc2\xa0270 millimetriin. Kes\xc3\xa4isin ilmasto on melko trooppinen, sill\xc3\xa4 tuulet k\xc3\xa4yv\xc3\xa4t p\xc3\xa4\xc3\xa4s\xc3\xa4\xc3\xa4nt\xc3\xb6isesti et\xc3\xa4l\xc3\xa4st\xc3\xa4 ja kaakosta. Kes\xc3\xa4t ovat yleens\xc3\xa4 kuumia ja pitki\xc3\xa4. P\xc3\xa4iv\xc3\xa4n ylin l\xc3\xa4mp\xc3\xb6tila on kohoaa useimpina p\xc3\xa4ivin\xc3\xa4 yli 32 asteeseen. Kes\xc3\xa4olosuhteet saattavat jatkua jopa lokakuulle asti. Talvet ovat leutoja, vaikkakin v\xc3\xa4lill\xc3\xa4 tuulet puhaltavat pohjoisesta San Antonion mannerilmaston viile\xc3\xa4mp\xc3\xa4\xc3\xa4n vaikutusalueeseen. Pakkasen puolelle l\xc3\xa4mp\xc3\xb6tila laskee keskim\xc3\xa4\xc3\xa4rin 20 p\xc3\xa4iv\xc3\xa4n\xc3\xa4 vuodessa.\n_START_SECTION_\nKaupunkikuva\n_START_PARAGRAPH_\nSan Antonion keskustan p\xc3\xa4\xc3\xa4tiet noudattavat vanhoja espanjalaisia teit\xc3\xa4 tai 1800-luvun vankkurireittej\xc3\xa4. San Antonion ydinkeskusta ja vanhin osa j\xc3\xa4\xc3\xa4v\xc3\xa4t Interstate 410 -keh\xc3\xa4tien sis\xc3\xa4puolelle. Downtown San Antonio sijaitsee vanhan espanjalaisasutuksen paikalla, ja siell\xc3\xa4 sijaitsee muun muassa Alamo. Alamon ohella keskusta-alueen tunnetuin n\xc3\xa4ht\xc3\xa4vyys on River Walk, joka on noin viisi kilometri\xc3\xa4 pitk\xc3\xa4 k\xc3\xa4velyreitti San Antonio -joen varrella ja jota reunustaa useat kaupat ja ravintolat. Ydinkeskustan v\xc3\xa4litt\xc3\xb6m\xc3\xa4ss\xc3\xa4 l\xc3\xa4heisyydess\xc3\xa4 sen etel\xc3\xa4puolella ovat King Williamin historiallinen alue, San Antonion ensimm\xc3\xa4inen esikaupunkialue, jonka varakkaat saksalaiset asuttivat 1800-luvulla, ja Southtown ja South Side, joissa asuu iso osa kaupungin latinov\xc3\xa4est\xc3\xb6st\xc3\xa4. Ydinkeskustan pohjoispuolella puolestaan on Monte Vista, jonka asuttivat 1900-luvun alussa rikkaat poliitikot, kenraalit ja karjanomistajat._NEWLINE_I-410-tien pohjoispuolella on l\xc3\xa4hinn\xc3\xa4 asuinalueita, ja erityisesti luoteiset seudut ovat nyky\xc3\xa4\xc3\xa4n kaupungin merkitt\xc3\xa4vint\xc3\xa4 kasvualuetta. Siell\xc3\xa4 sijaitsee my\xc3\xb6s l\xc3\xa4\xc3\xa4ketieteen keskittym\xc3\xa4 South Texas Medical Center. Pohjoisosissa kaupunki on levinnyt toisen sit\xc3\xa4 ymp\xc3\xa4r\xc3\xb6iv\xc3\xa4n Loop 1604 -nimell\xc3\xa4 tunnetun keh\xc3\xa4tien pohjoispuolelle. Siell\xc3\xa4 sijaitsee Six Flags Fiesta Texas -huvipuisto. Kaupungin l\xc3\xa4nsiosat olivat pitk\xc3\xa4\xc3\xa4n kehittym\xc3\xa4tt\xc3\xb6mi\xc3\xa4, mutta se on kehittynyt 1990-luvun lopussa erityisesti keskiluokan suosioon. Siell\xc3\xa4 on my\xc3\xb6s maailman suurin meriaiheinen huvipuisto SeaWorld San Antonio.\n_START_SECTION_\nHistoria\n_START_PARAGRAPH_\nEnsimm\xc3\xa4iset eurooppalaiset saapuivat San Antonion alueelle 1691, kun espanjalaisten retkikunta saapui mets\xc3\xa4tasangolle, jota halkoi coahuiltecanien Yanaguanaksi kutsuma joki. Espanjalaiset nimesiv\xc3\xa4t joen San Antonioksi Antonius Padovalaisen mukaan, sill\xc3\xa4 he olivat p\xc3\xa4\xc3\xa4sset joelle Antoniuksen p\xc3\xa4iv\xc3\xa4n\xc3\xa4. Coahuiltecanit k\xc3\xa4rsiv\xc3\xa4t apassien sorrosta ja pyysiv\xc3\xa4t pian espanjalaisilta suojelua ja kristinuskoon k\xc3\xa4\xc3\xa4nnytt\xc3\xa4mist\xc3\xa4. Espanjalaiset perustivat 1718 San Antonio de Valeron l\xc3\xa4hetysaseman, joka tunnetaan nyky\xc3\xa4\xc3\xa4n paremmin nimell\xc3\xa4 Alamo, ja sit\xc3\xa4 suojelemaan San Antonio de Bexarin linnoituksen. San Antonion l\xc3\xa4hetysasema siirtyi 1793 pois kirkon hallinnasta, ja sen ymp\xc3\xa4rille kasvaneesta asutuskeskuksesta tehtiin kaupunki 1809._NEWLINE_San Antoniosta tuli osa Meksikoa Meksikon itsen\xc3\xa4isyyssodan j\xc3\xa4lkeen. Meksikolaiset pyysiv\xc3\xa4t angloamerikkalaisia uudisasukkaita muuttamaan Texasin alueelle, sill\xc3\xa4 espanjalaiset eiv\xc3\xa4t suostuneet muuttamaan sinne intiaanien takia. Antonio L\xc3\xb3pez de Santa Anna kumosi 1835 Meksikon perustuslain ja julisti itsens\xc3\xa4 presidentiksi. Texasilaiset eiv\xc3\xa4t tunnustaneet presidentin valtaa, ja kapina huipentui vuoden 1836 Alamon taisteluun, jossa 189 texasilaista pitiv\xc3\xa4t Alamoa hallussaan 13 p\xc3\xa4iv\xc3\xa4n ajan 4\xc2\xa0000 meksikolaista vastaan. Vaikka meksikolaiset onnistuivatkin voittamaan taistelun, se muistetaan edelleen sotahuudosta \xe2\x80\x9dMuistakaa Alamo!\xe2\x80\x9d. Taistelu rohkaisi my\xc3\xb6s muita texasilaisia, ja lopulta San Jacinton taistelussa meksikolaiset kukistuivat ja Texas julistautui itsen\xc3\xa4iseksi tasavallaksi, joka liittyi Yhdysvaltoihin kuitenkin jo 1845._NEWLINE_San Antonio kasvoi, kun sinne muutti saksalaisia siirtolaisia, ja vuonna 1850 eurooppalaisia olikin enemm\xc3\xa4n kuin yhdysvaltalaisia. Sis\xc3\xa4llissota pys\xc3\xa4ytti kasvun, mutta se jatkui j\xc3\xa4lleen sodan j\xc3\xa4lkeen ja kiihtyi, kun rautatie saapui kaupunkiin 1877. San Antoniosta kehittyi paikallisen karjatalouden keskus. Lis\xc3\xa4ksi siit\xc3\xa4 tuli merkitt\xc3\xa4v\xc3\xa4 asevoimien keskus. Vuonna 1876 valmistunutta Fort Sam Houstonia laajennettiin, ja vuosina 1917\xe2\x80\x931941 kaupunkiin valmistui nelj\xc3\xa4 lentotukikohtaa. Ensimm\xc3\xa4isess\xc3\xa4 maailmansodassa kaupungissa koulutettiin 1917\xe2\x80\x931918 noin 70\xc2\xa0000 sotilasta ja toisessa maailmansodassa Lacklandin lentotukikohdassa koulutettiin yli kolmannes sodan lentokadeteista. Sotien v\xc3\xa4lisen\xc3\xa4 aikana saksalaisten vaikutus kaupungissa v\xc3\xa4heni ja latinot alkoivat muuttaa kaupunkiin. Vuonna 1920 San Antoniossa oli 161\xc2\xa0000 asukasta, ja se oli Texasin suurin kaupunki._NEWLINE_Vuonna 1968 San Antonio sai maailmanmainetta, kun siell\xc3\xa4 j\xc3\xa4rjestettiin maailmann\xc3\xa4ytteli HemisFair \xe2\x80\x9968. Kaupungin v\xc3\xa4kiluku oli 1970 yli 700\xc2\xa0000 asukasta, ja niist\xc3\xa4 yli puolet oli latinoja, jotka alkoivat hiljalleen vaikuttaa my\xc3\xb6s kunnallispolitiikassa. Vuonna 1981 valittu Henry Cisneros oli ensimm\xc3\xa4inen merkitt\xc3\xa4v\xc3\xa4n kaupungin espanjalais-amerikkalainen pormestari. 1900-luvun loppu oli San Antoniolle kehityksen aikaa, ja esimerkiksi 1990-luvulla rakennettiin Alamodome, joka oli kaupungin ensimm\xc3\xa4inen suuren luokan kokous- ja tapahtumakeskus.\n_START_SECTION_\nHallinto\n_START_PARAGRAPH_\nSan Antonio on Bexarin piirikunnan p\xc3\xa4\xc3\xa4kaupunki, ja sen poliittista valtaa pit\xc3\xa4\xc3\xa4 kaupunginhallinto ja k\xc3\xa4yt\xc3\xa4nn\xc3\xb6n hallinnosta vastaa virkamiesjohtaja. Valtuustoon valitaan 10 j\xc3\xa4sent\xc3\xa4, yksi jokaisesta vaalipiirist\xc3\xa4, ja pormestari valitaan koko kunnan vaaleilla. Valtuusto ja pormestari nimitt\xc3\xa4v\xc3\xa4t kaupungin virkamiesjohtajan ja lautakuntien ja komissioiden j\xc3\xa4senet. Pormestari Julian Castro valittiin toiselle kaksivuotiskaudelle 2011.\n_START_SECTION_\nTalous\n_START_PARAGRAPH_\nSan Antonion talouden suurimmat tekij\xc3\xa4t ovat terveydenhuolto ja biotekniikka sek\xc3\xa4 turismi. Terveydenhuollon ja biotekniikan vaikutus talouteen on noin 12,9 miljardia dollaria, kun turismin vaikutus on noin 7,2 miljardia dollaria. Lis\xc3\xa4ksi perinteisesti kaupungin talouteen ovat vaikuttaneet asevoimien tukikohdat. Kaupungissa on nyky\xc3\xa4\xc3\xa4n kolme ilmavoimien ja yksi maavoimien tukikohta. San Antonion suurimmat yksitt\xc3\xa4iset ty\xc3\xb6nantajat ovatkin Lacklandin lentotukikohta ja Fort Sam Houston. Suurimmat yritykset ovat finanssipalvelu- ja vakuutusyhti\xc3\xb6 USAA ja kauppaketju H-E-B, joiden p\xc3\xa4\xc3\xa4majat sijaitsevat kaupungissa.\n_START_SECTION_\nLiikenne\n_START_PARAGRAPH_\nSan Antonion kansainv\xc3\xa4linen lentoasema on noin 12 kilometrin ja 15 minuutin taksimatkan p\xc3\xa4\xc3\xa4ss\xc3\xa4 kaupungin ydinkeskustasta. Sinne on p\xc3\xa4ivitt\xc3\xa4in yli 100 lentoa. Kaupunkiin on lis\xc3\xa4ksi Amtrakin junayhteys, ja sinne on helppo ajaa autolla, sill\xc3\xa4 kaikki moottoritiet johtavat suoraan keskustaan ja kaupunkia ymp\xc3\xa4r\xc3\xb6i kaksi keh\xc3\xa4tiet\xc3\xa4. Kaupunkiin johtaa yhteens\xc3\xa4 kolme Interstate-valtatiet\xc3\xa4. Paikallisliikenteest\xc3\xa4 vastaa VIA Metropolitan Transit, jolla on kaupungissa yli sata bussireitti\xc3\xa4.\n_START_SECTION_\nV\xc3\xa4est\xc3\xb6\n_START_PARAGRAPH_\nSan Antonion kaupungissa oli vuoden 2010 v\xc3\xa4est\xc3\xb6nlaskennan mukaan 1\xc2\xa0327\xc2\xa0407 asukasta. V\xc3\xa4est\xc3\xb6 oli kasvanut vuoden 2000 v\xc3\xa4est\xc3\xb6nlaskentaan verrattuna 16 prosenttia. San Antonio on asukasluvultaan Yhdysvaltain seitsem\xc3\xa4nneksi suurin kaupunki, ja se kasvoi 2000-luvulla nopeampaa kuin mik\xc3\xa4\xc3\xa4n muu Yhdysvaltain 15 suurimmasta kaupungista. San Antonion asukkaista valkoihoisia oli 72,6 prosenttia ja tummaihoisia 6,9 prosenttia. Latinoja asukkaista oli per\xc3\xa4ti 63,2 prosenttia, ja valkoihoisia, jotka eiv\xc3\xa4t olleet latinotaustaisia, oli vain 26,6 prosenttia. San Antonioita ymp\xc3\xa4r\xc3\xb6iv\xc3\xa4 San Antonion\xe2\x80\x93New Braunfelsin metropolialueella on 2\xc2\xa0142\xc2\xa0508 asukasta, ja se oli vuonna 2010 Yhdysvaltain 25:nneksi suurin metropolialue._NEWLINE_San Antoniossa ei ole yleist\xc3\xa4 kouluhallintoa vaan kaikki 19 koulupiiri\xc3\xa4 ovat itsen\xc3\xa4isi\xc3\xa4 laitoksia. Kaupungissa on yhteens\xc3\xa4 337 peruskoulua ja 102 high schoolia. San Antoniossa on useita korkeakouluja. Texasin San Antonion yliopisto on Texasin yliopistoj\xc3\xa4rjestelm\xc3\xa4n toiseksi suurin yliopisto. J\xc3\xa4rjestelm\xc3\xa4\xc3\xa4n kuuluu my\xc3\xb6s terveystieteellist\xc3\xa4 koulutusta antava University of Texas Health Science Center at San Antonio. Trinity University puolestaan on usein valittu l\xc3\xa4ntisen Yhdysvaltain parhaimpien collegejen joukkoon. Lis\xc3\xa4ksi kaupungissa on muun muassa Meksikon kansallisen yliopiston kampus.\n_START_SECTION_\nKulttuuri\n_START_PARAGRAPH_\nSan Antonion suurin esitt\xc3\xa4v\xc3\xa4n taiteen ryhm\xc3\xa4 on San Antonion sinfoniaorkesteri. Kaupungissa on my\xc3\xb6s useita ammattimaisia teatteriseurueita. Merkitt\xc3\xa4vin teatterirakennus on vuonna 1929 valmistunut ja historialliseksi maamerkiksi valittu Majestic Theatre. Kaupungissa on my\xc3\xb6s San Antonion taidemuseo, joka on Yhdysvaltain lounaisosien suurimpia. Siell\xc3\xa4 on merkitt\xc3\xa4v\xc3\xa4 latinalaisen Amerikan taiteen kokoelma._NEWLINE_Vaikka San Antonion taide-el\xc3\xa4m\xc3\xa4kin on vilkasta, niin kaupunki on silti tunnetumpi monista anglo-espanjalaista perinnett\xc3\xa4 juhlivista tapahtumista. Huhtikuun puoliv\xc3\xa4liss\xc3\xa4 on 10 p\xc3\xa4iv\xc3\xa4\xc3\xa4 kest\xc3\xa4v\xc3\xa4 Fiesta San Antonio, jonka aikana on yli 150 yksitt\xc3\xa4ist\xc3\xa4 tapahtumaa, jotka keskittyv\xc3\xa4t kaupungin gastronomiseen ja etniseen historiaan. Fiesta ker\xc3\xa4\xc3\xa4 vuosittain noin 3,5 miljoonaa ihmist\xc3\xa4._NEWLINE_San Antioniossa pelaa sek\xc3\xa4 NBA:ssa pelaava San Antonio Spurs ett\xc3\xa4 naisten NBA:ssa pelaava San Antonio Silver Stars. Spurs on voittanut historiansa aikana viisi NBA-mestaruutta. Spurs ja Silver Stars pelaavat kotiottelunsa AT&T Centeriss\xc3\xa4, jossa pelaa my\xc3\xb6s j\xc3\xa4\xc3\xa4kiekon AHL-joukkue San Antonio Rampage. Kaupungissa on lis\xc3\xa4ksi baseballin farmisarjan San Antonio Missions. Kaupungissa pelataan my\xc3\xb6s vuosittain golfin PGA Tourille kuuluva Valero Texas Open.'